ORDE do 25 de marzo de 2022 pola que se modifica a autorización da Escola Familiar Agraria (EFAG) Fonteboa, de Coristanco.
Consellería de Cultura, Educación e Universidade — III. Outras disposicións — 06/04/2022

A representación da titularidade da Escola Familiar Agraria (EFAG) Fonteboa, de Coristanco, solicita a modificación da autorización para impartir, na modalidade presencial o ciclo formativo de grao superior (CS) Xestión forestal e do medio natural, e na modalidade semipresencial e a distancia o CS Gandaría e asistencia en sanidade animal.
Logo da tramitación do expediente de acordo co establecido no Decreto 133/1995, do 10 de maio, de autorización de centros docentes privados para impartir ensinanzas de réxime xeral non universitarias, e coa Orde do 20 de setembro de 1995 que o desenvolve, por proposta da Dirección Xeral de Centros e Recursos Humanos,
Artigo 1. Modificación da autorización
Modificar a autorización do centro para impartir na modalidade presencial o CS Xestión forestal e do medio natural, e na modalidade semipresencial e a distancia o CS Gandaría e asistencia en sanidade animal, quedando o centro configurado como detalla a seguir:
– Denominación: Escola Familiar Agraria (EFAG) Fonteboa.
– Código: 15021974.
– Domicilio: Feira Nova, s/n.
– Localidade: San Paio.
– Concello: Coristanco.
– Provincia: A Coruña.
– Titular: Federación de Escuelas Familiares Agrarias.
Composición resultante:
Modalidade presencial, réxime ordinario:
– 4 unidades de educación secundaria obrigatoria.
– CM Guía no medio natural e de tempo de lecer (2 unidades para 20 postos escolares cada unha).
– CM Produción agropecuaria (2 unidades para 30 postos escolares cada unha).
– CS Acondicionamento físico (2 unidades para 20 postos escolares cada unha).
– CS Gandaría e asistencia en sanidade animal (2 unidades para 20 postos escolares cada unha) con posibilidade de impartir 1 unidade do 2º curso na modalidade de formación profesional dual).
– CS Paisaxismo e medio rural (2 unidades para 20 postos escolares cada unha).
– CS Transporte e loxística (2 unidades para 20 postos escolares cada unha).
– CS Xestión forestal e do medio natural (2 unidades para 20 postos escolares cada unha).
Modalidade semipresencial e a distancia, réxime de persoas adultas:
– Educación secundaria para persoas adultas.
– CS Acondicionamento físico.
– CS Gandaría e asistencia en sanidade animal.
Artigo 2. Ordenación académica
1. Ás ensinanzas autorizadas no artigo 1 desta orde aplicaráselle, en canto sexa axeitado a súa natureza, o previsto na Orde do 5 de novembro de 2010, pola que se establece, con carácter experimental, a ordenación da formación profesional inicial polo réxime para as persoas adultas nas modalidades a distancia e semipresencial.
2. O desenvolvemento dos módulos profesionais organizarase sobre a base da titoría individual e colectiva, que serán atendidas directamente polo profesorado de cada módulo. A titoría individual realizarase preferentemente de xeito telemático; a titoría colectiva terá carácter presencial coa intervención directa do profesorado, nas instalacións do centro docente, e conforme ao artigo 12 da mencionada Orde do 5 de novembro de 2010, as horas semanais de dedicación á titoría colectiva para a realización por parte do alumnado das actividades programadas non poderá ser inferior ao enteiro igual ou inmediatamente superior ao 25 % das horas semanais que se establezan para cada módulo profesional.
A asistencia ás titorías presenciais nas instalacións do centro educativo, terá carácter voluntario para o alumnado.
3. Ao longo do período lectivo correspondente, o profesorado de cada módulo profesional realizará un seguimento do desenvolvemento do proceso de ensino e aprendizaxe, utilizando para iso os instrumentos e os procedementos de recollida de información previamente establecidos na programación dos módulos, que deberán ser coñecidos polo alumnado.
A avaliación da aprendizaxe do alumnado será continua a través das actividades que se programen e harmonizarase con probas presenciais teórico-prácticas para cada avaliación parcial, de carácter obrigatorio para o alumnado, e axustadas aos resultados de aprendizaxe e aos criterios de avaliación dos currículos dos módulos profesionais. Ao finalizar o desenvolvemento de cada módulo, realizarase unha proba presencial final de carácter global. Esta proba terá que realizala o alumnado que non superase o módulo mediante as probas presenciais parciais que se realicen ao longo do curso.
4. O profesorado que imparta nas modalidades de distancia e semipresencial disporá das competencias necesarias para o manexo da plataforma de formación a distancia e para realizar o seguimento do proceso de ensino-aprendizaxe do alumnado.
Artigo 3. Inicio da actividade
Para a posta en funcionamento das ensinanzas que se autorizan, a Xefatura Territorial da Consellería de Cultura, Educación e Universidade da Coruña, logo do informe do Servizo Territorial de Inspección Educativa, aprobará expresamente a relación do profesorado que impartirá docencia nos devanditos ciclos, así como o equipamento.
Artigo 4. Inscrición no rexistro de centros
Esta orde dará lugar á correspondente inscrición no Rexistro de Centros da Comunidade Autónoma de Galicia.
Artigo 5. Modificación da autorización
O centro queda obrigado ao cumprimento da normativa vixente e a solicitar a oportuna revisión cando deban modificarse calquera dos datos que sinala a presente orde.
Disposición derradeira primeira. Recursos
Contra esta orde, que esgota a vía administrativa, as persoas interesadas poderán formular recurso potestativo de reposición ante esta consellería, no prazo dun mes, contado a partir do día seguinte ao da súa publicación no Diario Oficial de Galicia, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou ben, directamente, o recurso contencioso-administrativo no prazo de dous meses desde a mesma data, ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Disposición derradeira segunda. Entrada en vigor
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 25 de marzo de 2022